2013-yili O‘zbekistonda 1 200 ta noqonuniy qaror bekor qilindi

2013-yili 18 davlat organi tizimida qonunchilikka rioya etilishi o‘rganilib, 10 mingdan ortiq qonunbuzilish holati va ko‘plab kamchiliklar aniqlangan. Qonun hujjatlariga zid ravishda qabul qilingan uchta idoraviy hujjat, 1,2 mingdan ziyod noqonuniy qaror bekor qilingan. Bu haqda O‘zA xabar berdi.

Noqonuniy qarorlar tuzilishiga yo‘l qo‘ygan 667 nafar mansabdor shaxs intizomiy, 156 nafar mansabdor shaxs ma’muriy javobgarlikka tortilgan. 19 nafar mansabdor shaxs lavozimidan ozod etilgan, ikki holat yuzasidan prokuratura organlari tomonidan jinoyat ishi qo‘zg‘atilgan.
Qonunbuzilish holatlari takrorlanishining oldini olish maqsadida qonunchilik va huquqni qo‘llash faoliyatini takomillashtirish yuzasidan idoraviy va idoralararo chora-tadbirlar rejalari ishlab chiqilgan. Bundan tashqari, qonun hujjatlaridagi ayrim bo‘shliqlarni bartaraf etish yuzasidan davlat organlariga 30 ta normativ-huquqiy hujjat loyihasini ishlab chiqish masalasi qo‘yilgan. Faoliyati o‘rganilgan soha xodimlarining kasb bilimlarini yuksaltirish yuzasidan turkum seminarlar tashkil etilgan.